Salutem plurimam cum sincerissima in Christo fraternitate. Accepimus literas dominacionis vestre eo nobis graciores, quod eis reperimus et intelleximus, preclarum vestre congregacionis cetum jam non solum naturam sequi ducem, qua homo animal sociale est, communes vtilitates in medium afferre et mutacione officiorum, dando, accipiendo tum artibus, tum opera, tum facultatibus societatem deuincire communem, verum eciam remigio caritatis, vnitatis et pacis attigisse imaginem celestis patrie, que omnis desidii, litis et discordie expers est. Fratrum enim nomen inuicem ideo haud dubium participandum est, vt si huiusmodi fraterne communionis vite inimicus inseuerit (= –sererit) zizania discordie, euulsa foras mittat caritas semper suffulta conuiuendj pace; eam reuera potissimam sue institucionis hec ipsa fraterne communionis vita sibi vindicauerat causam et aliam huic parum inparem, vt caritate et contemplatiue vite dulcedine delectatj huiuscemodi fraternitatis clerici terrenarum occupacionum libere attingantur expediciores in viam mandatorum Dei populoque luce bone vite et doctrine iter ostendant sideree mansionis. Hinc ergo vestro tam salubri primordio quod Deus ipse incrementum tribuat et oramus et horum nihil negabimus, quod opera nostra efficere poterit, ymmo in cunctis morem gerere censemus esse dignissimum; et quia accommodatissimum huic rei putamus scire in primis primeue fundacionis documenta, remittimus nunc cum nuncio dominacionis vestre copias litterarum fundacionis nostre mensalis fraternitatis et alia, que nunc necessario videatur mittenda, in quodam paruo sexterno. Si quem de cetero placuerit mittere consuetudinibus mense, ceremoniis et donacionibus inbuendis, eum omni humanitate exipiemus, conuesci et conuiuere nobis fraternaliter permittemus, et experiencia reuera ille plura et clarius caperet, quam cartis ipsis nos dominacioni vestre significare valemus. Cum hiis paucis cupimus dominacionem vestram in Christo semper valere, jn vtriusque hominis sospitate, ad Dei honorem, pariter et ecclesie sue decorem. Datum Nidrosie vicesima quarta die mensis nouembris anno Dominj mcdxciij, nostro sub secreto. Decanus, archidiaconus ceterisque capitulares ecclesie Nidrosiensis.